**ПРОЕКТ**

**ЗАКОН ЗА ИЗМЕНЕНИЕ И ДОПЪЛНЕНИЕ НА КОДЕКСА ЗА СОЦИАЛНО ОСИГУРЯВАНЕ**

(обн., ДВ, бр. 110 от 1999 г.; Решение № 5 на Конституционния съд от 2000 г. – бр. 55 от 2000 г.; изм., бр. 64 от 2000 г., бр. 1, 35 и 41 от 2001 г., бр. 1, 10, 45, 74, 112, 119 и 120 от 2002 г., бр. 8, 42, 67, 95, 112 и 114 от 2003 г., бр. 12, 21, 38, 52, 53, 69, 70, 112 и 115 от 2004 г., бр. 38, 39, 76, 102, 103, 104 и 105 от 2005 г., бр. 17, 30, 34, 56, 57, 59, 68, 76, 80, 82, 95, 102 и 105 от 2006 г., бр. 41, 52, 53, 64, 77, 97, 100, 109 и 113 от 2007 г., бр. 33, 43, 67, 69, 89, 102 и 109 от 2008 г., бр. 23, 25, 35, 41, 42, 93, 95, 99 и 103 от 2009 г., бр. 16, 19, 43, 49, 58, 59, 88, 97, 98 и 100 от 2010 г.; Решение № 7 на Конституционния съд от 2011 г. – бр. 45 от 2011 г.; изм., бр. 60, 77 и 100 от 2011 г., бр. 7, 21, 38, 40, 44, 58, 81, 89, 94 и 99 от 2012 г., бр. 15, 20, 70, 98, 104, 106, 109 и 111 от 2013 г., бр. 1, 18, 27, 35, 53 и 107 от 2014 г., бр. 12, 14, 22, 54, 61, 79, 95, 98 и 102 от 2015 г., бр. 62, 95, 98 и 105 от 2016 г., бр. 62, 92, 99 и 103 от 2017 г., изм., бр. 7, 15, 16 и 17 от 2018 г.)

**§ 1.** Вчлен 123з, ал. 1 се създават точки 6 и 7:

„6. да предоставя при поискване от лице, осигурено във фонд за допълнително доброволно пенсионно осигуряване или фонд за допълнително доброволно пенсионно осигуряване по професионални схеми с вноски на лице по чл. 230, ал. 3, т. 2 или 3 или на предприятие осигурител, създадено съгласно законодателството на Република България, в 7-дневен срок ясна писмена информация относно:

а) придобиването на права върху средствата по индивидуалната партида и последиците във връзка с това в резултат на прекратяване на правоотношението с лицето по чл. 230, ал. 3, т. 2 или 3 или с предприятието осигурител;

б) условията, определящи третирането на средствата по индивидуалната партида след прекратяване на правоотношението по буква “а”, като когато е допустимо изтегляне на средствата преди придобиване на право на пенсия, в информацията се включва и писмена клауза, че осигуреното лице следва да разгледа възможността да потърси консултация относно влагането на тези средства за пенсионно осигуряване;

7.да предоставя при поискване на наследниците на починало осигурено лице или пенсионер във фонд за допълнително доброволно пенсионно осигуряване или фонд за допълнително доброволно пенсионно осигуряване по професионални схеми в 7-дневен срок ясна писмена информация за полагащите им се средства от индивидуалната партида на починалия и условията, определящи третирането на тези средства.“

**§ 2.** В чл. 236 се правят следните изменения и допълнения:

1. Създава се нова ал. 3:

„(3) При осигуряване на своите работници и служители и на лицата, с които са сключени договори за възлагане на управление и контрол, лицата по чл. 230, ал. 3, т. 2 и 3 и предприятията осигурители, създадени съгласно законодателството на Република България, могат да прилагат срок на изчакване не по-дълъг от шест месеца от възникване на правоотношението със съответното лице.“

2. Създава се ал. 4:

„(4) Когато се прилага срок на изчакване, лицата по чл. 230, ал. 3, т. 2 и 3 и предприятията осигурители, създадени съгласно законодателството на Република България, при поискване предоставят на своите работници и служители и на лицата, с които са сключени договори за възлагане на управление и контрол, в 7-дневен срок ясна писмена информация относно прилагания срок на изчакване и последиците от него при прекратяване на правоотношението.“

3. Досегашната ал. 3 става ал. 5 и в нея думата „изцяло“ се заличава, а накрая се поставя запетая и се добавя „доколкото в този кодекс не е предвидено друго“.

**§ 3.** В чл. 237 се правят следните допълнения:

1. В ал. 1, т. 2 накрая се поставя запетая и се добавя „както и срока на изчакване, ако се прилага такъв“;

2. в ал. 3, т. 1 накрая се поставя запетая и се добавя „както и срока на изчакване, ако се прилага такъв“.

**§ 4.** В чл. 248а се правят следните изменения:

1. В ал. 1 думите „Осигурените лица по професионална схема, за които е прекратено внасянето на осигурителни вноски по тази схема“ се заменят с „Осигурените лица, за които е прекратено внасянето на осигурителни вноски“;

2. Алинея 2 се изменя така:

„(2) Алинея 1 се прилага и към лицата по чл. 245.“

**§ 5.** В чл. 343а, ал. 5 думите „чл. 236, ал. 3“ се заменят с „чл. 236, ал. 5“.

**§ 6.** В допълнителните разпоредби се правят следните допълнения:

1. В § 1, ал. 2 се създава т. 34:

„34. „Срок на изчакване” е период на заетост, който е необходим съгласно правилата на осигурителния договор, колективното споразумение или колективния трудов договор или се изисква от лицата по чл. 230, ал. 3, т. 2 и 3 или предприятието осигурител, за да започне да внася осигурителни вноски във фонд за допълнително доброволно пенсионно осигуряване или фонд за допълнително доброволно пенсионно осигуряване по професионални схеми за съответния работник или служител или съответното лице, с което е сключен договор за възлагане на управление и контрол.“

1. В § 1а се създава т. 9:

„9. Директива 2014/50/ЕС на Европейския парламент и на Съвета от 16 април 2014 година относно минималните изисквания за повишаване на мобилността на работниците между държавите-членки чрез подобряване на придобиването и запазването на допълнителни пенсионни права (ОВ, L 128/1 от 30 април 2014 г.).“

**§ 7.** В § 163 от преходните и заключителните разпоредби към Закона за изменение и допълнение на Кодекса за социално осигуряване (ДВ, бр. 92 от 2017 г., изм. и доп., бр. 15 от 2018 г., в сила от 16.02.2018 г., попр., бр. 16 от 2018 г.) се създава алинея 4:

„(4) Параграф 27 по отношение на чл. 123з, ал. 1, т. 1 (относно думите „както и да им предоставя при поискване заверено копие от него“), т. 2 и 5 влиза в сила от 19 ноември 2018 г.“

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 8.** Изискванията на § 2, т. 1 се прилагат за периоди на заетост след влизането на този закон в сила.

**§ 9.** Извлеченията от индивидуалните партиди за 2017 г., изпращани ежегодно на осигурените лица във фондовете за допълнително пенсионно осигуряване, се изготвят съгласно образците, утвърдени от заместник-председателя на Комисията за финансов надзор, ръководещ управление „Осигурителен надзор“.

**§ 10.** Законът влиза в сила от 21 май 2018 г.